สภาพคล่องท่วมธปท.ออกบอนด์ดูด1.015ล้านล.
ธปท.ออกพันธบัตรดูดสภาพคล่องวันเดียวสูงถึง 1.015 ล้านล้าน ดูแลปริมาณเงินและค่าเงินบาท
26 ต.ค. 2559

ธปท.ออกพันธบัตรดูดสภาพคล่องวันเดียวสูงถึง 1.015 ล้านล้าน ดูแลปริมาณเงินและค่าเงินบาท
ธนาคารแห่งประเทศไทย (ธปท.) รายงานยอดการทำธุรกรรมซื้อคืนพันธบัตรแบบทวิภาคีของ ธปท. ด้วยการขายพันธบัตรโดยมีสัญญาจะซื้อคืน เพื่อดูดซับสภาพคล่องในระบบให้เหมาะสม โดยล่าสุด ณ วันที่ 25 ต.ค.ที่ผ่านมา ธปท.ได้ดูดซับสภาพคล่องผ่านการขายพันธบัตรทุกประเภทรวมทั้งสิ้น 1.015 ล้านล้านบาท แบ่งเป็น พันธบัตรอายุ 1 วัน วงเงิน 7.86 แสนล้านบาท พันธบัตรอายุ 7 วัน วงเงิน 1.88 แสนล้านบาท พันธบัตรอายุ 14 วัน วงเงิน 1.29 หมื่นล้านบาท และพันธบัตรอายุ 1 เดือน วงเงิน 2.75 หมื่นล้านบาท
ทั้งนี้ ธุรกรรมซื้อคืนพันธบัตรแบบทวิภาคีของ ธปท.เป็นช่องทางหนึ่งที่ ธปท.ใช้ในการดำเนินการผ่านตลาดการเงิน เพื่อดูดซับ ด้วยการขายพันธบัตรโดยมีสัญญาจะซื้อคืน เพื่อให้สภาพคล่องอยู่ในระดับที่เหมาะสมกับความต้องการถือเงินสำรองของระบบสถาบันการเงิน (Banks'Reserves หรือเงินฝากของสถาบันการเงินที่ ธปท.) ซึ่งการทำธุรกรรมจะทำผ่านคู่ค้าที่ ธปท.แต่งตั้งขึ้น นอกจากนี้การดูแลสภาพคล่องยังมีผลต่อค่าเงินด้วย
สำหรับการเคลื่อนไหวของค่าเงินบาทเมื่อวันที่ 25 ต.ค.ที่ผ่านมา ปิดตลาดในช่วงเย็นที่ 34.95 บาท/เหรียญสหรัฐ แข็งค่าขึ้นเล็กน้อย 0.3% จากช่วงเช้าที่เปิดตลาด 35.04 บาท/เหรียญสหรัฐ ระหว่างวันเคลื่อนไหวแข็งค่าสุด 34.90 บาท และอ่อนค่าสุด 35.09 บาท โดยจากต้นปีถึงปัจจุบันค่าเงินบาทยังแข็งค่าประมาณ 3.05%